Tampereella 16 vuotta sitten kadonneen Raisa Räisäsen tapauksen tutkinnassa on ilmaantunut uusi todistaja.

Raisa Räisänen nähtiin viimeisen kerran Hämeenkadulla Tampereen keskustassa.

Tamperelainen Raisa Räisänen katosi lokakuussa 1999. POLIISI

Tamperelainen taksinkuljettaja on ilmoittanut ottaneensa kyytiin Tampereen keskustasta 16.–17. lokakuuta 1999 välisenä yönä Raisa Räisäsen tuntomerkkeihin sopivan nuoren naisen.

Hänen seurassaan oli tummahiuksinen, syntyperältään eteläeurooppalaista tai esimerkiksi turkkilaista muistuttava mies, jonka ikää oli vaikea arvioida. Mies on ollut pituudeltaan naista lyhyempi.

Taksinkuljettaja kuljetti heidät miehen antaman osoitteen perusteella osoitteeseen Multiojankatu 28. Osoite on Tampereen eteläosassa Helsingin suuntaan noin yhdeksän kilometriä keskustasta. Alueella on kolme isompaa kerrostalokokonaisuutta osoitteissa Multiojankatu 28, 30 ja 32.

Keskusrikospoliisi pyytää tämän vihjeen perusteella kaikkia mahdollisia tietoja, jotka voisivat liittyä näihin henkilöihin. Varsinkin alueella asuneet tai oleskelleet, tuntomerkkeihin sopivat mieshenkilöt, kiinnostavat tutkijoita.

Taksinkuljettaja otti yhteyttä kesällä

Raisa Räisänen katosi Tampereen keskustasta 16. lokakuuta 1999. Raisan katoamista on tutkittu jo yli 16 vuotta.

Tutkinnanjohtaja, rikoskomisario Paavo Tuominen ei osaa sanoa, miksi taksinkuljettaja kertoi tietonsa poliisille vasta nyt.

- Ei ole mitään järkevää syytä, Tuominen toteaa.

Taksinkuljettaja otti poliisin yhteyttä kesällä. Poliisi pyrki selvittämään aluksi vihjettä omien tutkimustensa kautta, minkä vuoksi asiasta tiedotetaan julkisuuteen vasta nyt.

- Kyseessä on varteenotettava vihje, josta kannattaa pyytää yleisön apua. Toivomme kaikkia, joilla olisi tietoa tällaisesta henkilöstä kertomaan tietonsa, Tuominen kommentoi.

Tampereella on viime vuosina avattu useampia vanhoja rikostapauksia uudelleen tarkasteltaviksi. Tuominen kertoo, että Räisäsen tapauksessa ei ole kyse tästä, vaan katoaminen on ollut koko ajan aktiivitutkinnassa.

- Vihjeitä tulee yllättävän paljon, lähes kuukausittain. Ilmeisesti tapaus on jäänyt ihmisille mieleen, Tuominen kertoo.

Raisa Räisäsen tapausta tutkitaan tällä hetkellä tappona. Tapaus vanhenee 20 vuodessa eli vuonna 2019. Tutkinnanjohtaja ei uskalla arvioida, ratkeaako tapaus sitä ennen.

- Se on monesta seikasta kiinni. Tietenkin tätä toivotaan omaisten puolesta, Tuominen toteaa.

Tiedot voi ilmoittaa puhelinnumeroihin 050 3378829 ja 0400 973 471, sähköpostiin rikosvihje.krp@poliisi.fi tai lähimmälle poliisilaitokselle.

Juttua päivitetty kello 12.59: Juttuun lisätty tutkinnanjohtajan kommentit.